กูรูมองราคาทองเริ่มฟื้น ตัวเลขศก.อ่อนแอกระตุ้นแรงซื้อกลับ
กูรูชี้ราคาทองเริ่มพักตัวลงช่วงสั้นๆ จากแรงขายทำกำไรหลังปรับตัวขึ้นแรงในช่วงสัปดาห์ที่ผ่านมา อย่างไรก็ตามความกังวลต่อตัวเลขศก.จีนอาจทำให้มีแรงซื้อกลับ ประเมินราคาทองโลกด้านเทคนิคมีสัญญาณบวก ราคาเริ่มฟื้นตัวขึ้น
25 ต.ค. 2558

นายสุทธิพงษ์ ศรีพรประเสริฐ นักวิเคราะห์การลงทุน บล.โกลเบล็ก จำกัด เปิดเผยถึงแนวทางการลงทุนในทองคำว่า ราคาทองเริ่มพักตัวลงช่วงสั้นๆ จากแรงขายทำกำไรหลังปรับตัวขึ้นแรงในช่วงสัปดาห์ที่ผ่านมา เนื่องจากกระแสคาดการณ์ที่ว่าธนาคารกลางสหรัฐ (FED) จะยังไม่รีบปรับขึ้นอัตราดอกเบี้ยในปีนี้ รวมถึงแรงกดดันจากการแข็งค่าของเงินดอลลาร์สหรัฐ จากการที่นักวิเคราะห์ส่วนใหญ่คาดว่าจะมีการส่งสัญญาณถึงการขยายโครงการซื้อสินทรัพย์ในช่วงหลายเดือนข้างหน้าในการประชุมโยบายการเงินของธนาคารกลางยุโรป (ECB) ในวันที่ 22 ตุลาคมที่ผ่านมานี้ 
อย่างไรก็ตาม จากความกังวลต่อแนวโน้มเศรษฐกิจจีนหลังการรายงานตัวเลขผลิตภัณฑ์มวลรวมภายในประเทศ (GDP) ของจีนขยายตัวช้าลงในไตรมาส 3 ของปีนี้โดยขยายตัวเพียง 6.9% เมื่อเทียบรายปีซึ่งปรับตัวต่ำกว่า 7% เป็นครั้งแรกในรอบกว่า 6 ปีจะดึงดูดให้มีแรงซื้อกลับเข้ามาในทองคำอีกครั้งเพื่อลดความเสี่ยง ขณะที่กระแสคาดการณ์ที่ว่า FED ยังไม่รีบปรับขึ้นอัตราดอกเบี้ยในปีนี้ โดยล่าสุดนางเจเน็ตเยลเลนประธาน FED ไม่ได้แสดงความเห็นเกี่ยวกับแนวโน้มเศรษฐกิจสหรัฐ หรือนโยบายการเงินในระหว่างการกล่าวสุนทรพจน์ที่กรุงวอชิงตันดี.ซี.ซึ่งยังคงสร้างความไม่แน่นอนในเรื่องดอกเบี้ยยังเป็นปัจจัยบวกต่อทองคำ
ดังนั้นประเมินราคาทองโลกด้านเทคนิคราคาเริ่มฟื้นตัวขึ้น จากแนวรับขาขึ้นเส้นค่าเฉลี่ย 10 วันหลังพักตัวช่วงสั้นๆ จากการขึ้นมาจบรูปแบบ W-SHAPE ขณะที่ช่วงของการพักตัวเป็นการพักฐานในช่วงแขนรูปแบบขึ้น BULLISH FLAG ขณะที่การแกว่งตัวหลักยังเป็นแนวโน้มขึ้น ค่าสัญญาณทางเทคนิคที่เป็นบวก ทำให้ราคามีแนวโน้มปรับตัวขึ้นรอบใหม่ตามแนวโน้มขึ้นหลักที่ยังคงอยู่ โดยให้แนวรับ 1,150-1,145 เหรียญต่อทรอยออนซ์ และแนวต้าน 1,200–1,205 เหรียญต่อทรอยออนซ์ 